Vier vas vir aanlynvlerksleep-slenterArgieffoto Twee Nigeriese mans en twee plaaslike vroue is Dinsdagaand in Kaapstad in hegtenis geneem weens hul betrokkenheid by aanlynvlerksleep-slenters. Lt.kol. Robert Netshiunda, woordvoerder van die Valke in die Wes-Kaap, het gesê die verdagtes, tussen 27 en 38 jaar oud, is opgespoor nadat hulle bankrekeninge by verskeie Suid-Afrikaanse banke geopen het en dit gebruik het om geld van niksvermoedende slagoffers te ontvang. “Een verdagte is in hegtenis geneem kort nadat hy ŉ lokvalpakkie van die Valke by die Postnet in Somerset Mall ontvang het,” het Netshiunda gesê. Verdere ondersoek het tot die inhegtenisneming van die ander drie verdagtes gelei. Die polisie het beslag gelê op vyf skootrekenaars en 12 selfone. Twee van die skootrekenaars het valse profiele gehad, wat geskep is om slagoffers te bedrieg om geld aan hulle oor te betaal. Die verdagtes moet Donderdag in die Kaapstad-landdroshof verskyn. Die Valke het sedert Julie reeds 11 mense, meestal Nigeriërs, in verband met aanlynvlerksleep-slenters in hegtenis geneem. Maroela Media het vroeër berig die polisie het gesê sewe slagoffers is sover geïdentifiseer. Hulle is gesamentlik uit bykans R400 000 bedrieg. Die verdagtes het na bewering valse profiele op aanlynverksleep-webwerwe geskep om vroue te lok. Die verdagtes het met die slagoffers gesels voordat hulle met verskillende scenario’s vorendag gekom het en die vroue gevra het om geld oor te plaas na die verdagtes se bankrekeninge.